Folketing
2006-05-11

København har sådan set allerede erklæret, at de vil give alle nye boliger status af helårsbeboelse – det kunne man læse i Børsen i sidste måned – men som det også er fremgået af andre ordførertaler, er det jo én ting, mens bopælspligt er en anden ting, og jeg må indrømme, at her synes jeg også, forslaget er noget forvirrende. I selve forslagsteksten tales der om helårsbeboelse, men i bemærkningerne tales der om bopælspligt, så jeg synes ikke, det er helt klart, hvordan der sondres mellem de to begreber. Jeg efterlyser egentlig svar på nogle spørgsmål. Hvad er det helt præcist for et problem, Københavns Kommune har ifølge Enhedslisten? Og hvis Københavns Kommune virkelig har et presserende problem på området, som man nu har besluttet selv at gå i aktion og gøre noget ved, når man siger, at alle nye boliger skal være helårsbeboelser, hvad er det så for en lovændring, man efterlyser? Jeg synes, vi skal tænke decentralt, også fordi landet jo er så utrolig forskelligt, når det gælder boligpolitik.